Msport :: Krestinov Inglismaal kolmas
"Nädalavahetusele vastu minnes teadsin, et mulle see rada meeldib ning kiirus peaks hea olema. Kvalifikatsioonis sain enam-vähem aja, olin kuues. Esimene sõit olin korralik töötegija, tulin 17-ndalt kohalt neljandaks ja surusin ka kolmandat kohta, super sõit enda arvates! Olen lihtsalt väsinud ütlemast, et sain kehva stardi. Teine sõit liikusin samuti tagant ettepoole, kuid seekord nii lihtsalt neljas koht ei tulnud. Rada oli päev varasemaga palju muutunud ja kuna päevakava oli eelmiste päevade punaste lippude ning helikopteri tulekuga palju nihkunud, siis pühapäeva treeningud jäeti ära. Rajaga harjumiseks anti kaks ringi. Kolmas sõit võtsin sõitu palju ettevaatlikumalt, päike oli nii madalal ja rada väga ohtlikke auke täis. Lõppkokkuvõttes olen enda sooritusega rahul," võttis oma nädalavahetuse kokku Krestinov.
Rätsep viimasest sõidust punkte juurde ei saanud ja ta oli 152 punktiga 28-s: "Nädalavahetus algas üldse minu jaoks üllatusega, kuna Red Bull Pro National sarja, kus meie meeskond plaanis osaleda, tänavu ei toimu. Selle asemel pean võistlema nüüd MX Nationalil, mille tiim võttis uueks teiseks sarjaks Maxxise kõrval. Ühesõnaga sain alles reedel kell 1 päeval teada, et pean nädalavahetusel mõlemal päeval Inglismaal sõitma, mis omakorda tähendas seda, et pidin kohe 500 kilomeetrit Belgiast Inglismaale kihutama. Laupäev oli hea, kvalifikatsioonis enda grupis neljas aeg ja stardikohta sain seitsmendana valida. Tervel nädalavahetusel olid stardid väga head ja olin stardikurvis vist kõikides sõitudes top viie seas. Esimeses sõidus oli kohaks kuues. Pühapäev oli aga kõvasti keerulisem, kuna korraldajad olid ajahädas. Hommikused trennid jäeti ära ning rajaga tutvumiseks saime ainult kaks ringi, peale mida siis kohe stardipuu taha. Pühapäevases esimeses sõidus oli sõit päris hea ja lõpetasin kaheksandana. Suureks probleemiks olid ikka käed, mis tahavad jubedalt täis minna. Kolmanda sõidu kolmandal ringil pidin aga tsikli tehniliste probleemide tõttu rajalt maha tulema. Hea nädalavahetus lõppes halvalt, aga ise elus ja terve ning mis muud, kui edasi!"